Nekima ugovor o radu, a neki će morati otići

Radovan Slade-Šilović, Ante Stipčić i Zlatko Rožić

Stečaj nije rješenje



NAPISALA I SNIMILA: Gordana Dragan

Gradska komunalna tvrtka “Trogir holding”, koja je u teškoj financijskoj situaciji i s blokiranim računom već mjesecima, a čijih je 197 radnika primilo zadnju polovinu plaće za siječanj ove godine, neće u stečaj. Odgovorno su to kazali predsjednik Uprave Zlatko Rožić i gradonačelnik Ante Stipčić na sastanku s radnicima održanom u gradskoj vijećnici, kojemu je bilo nazočno njih stotinjak.Cilj sastanka bio je pozvati radnike na strpljenje te ih upoznati u kakvoj se situaciji tvrtka nalazi i koje su mogućnosti za izlazak iz najteže krize u koju je zapala od njezina osnutka 2010. godine.Osim toga, zamoliti ih da ne pribjegavaju ovrhama zbog neisplate plaće, što bi moglo situaciju još više financijski zakomplicirati i tvrtku još više “ugurati” u blokadu računa, jer, navodno, ima već onih koji su se odlučili na taj potez. Također i opovrgnuti glasine o tome kako je stečaj holdinga neizbježan, te da postoji mogućnost privatizacije pojedinih djelatnosti.– Znam da je teško, da ljudi nemaju za kruh i nisu primili četiri plaće. Ljudi na kamionima za odvoz smeća rade, redovito se grad čisti i srce mi se slama kada čistačice svako jutro vidim kako najranije čiste grad – istaknuo je Rožić.Podsjetio je kako je aktualnoj Upravi na naplatu došlo sve ono što one ranije nisu plaćale, ponajprije poreze i doprinose na plaće.– U siječnju je račun od Porezne uprave blokiran zbog ovrhe teške 1,5 milijuna kuna, u travnju zbog ovrhe od 2,8 milijuna. Zbog zatvaranja deponija izgubili smo više od dva milijuna kuna. Sve ono što smo uprihodili otišlo je Poreznoj upravi i zbog toga su radnici ostali bez plaća – izjadao se, među ostalim, Rožić radnicima.Nebrojeno puta ih je pozvao da se strpe još desetak dana, kada bi se mogao račun tvrtke “odblokirati” i podijeliti jedna i pol zaostala plaća. Predsjednik Uprave informirao je zaposlenike o tome kako je izrađena nova sistematizacija radnih mjesta te kako će neki radnici za desetak dana dobiti ugovore, a da će neki morati napustiti tvrtku. Naglasio je kako je broj zaposlenika velik i kako se on mora smanjiti.– S onima koji ostvaruju pravo na mirovinu morat ćemo razgovarati, dok će neki morati otići na čekanje dok se situacija ne stabilizira. Za dva do tri mjeseca “Trogir holding” trebao bi stati na noge, a radnici normalno primati plaće – ustvrdio je Rožić, najavivši kako će nakon ove uslijediti nova sistematizacija.Gradonačelnik Stipčić složio se sa svime što je Rožić kazao, ponovivši kako ni na jednom službenom sastanku nije bilo riječi o stečaju “Holdinga” ni o privatizaciji.– Stalo nam je da se djelatnosti održe i da se konačno riješimo repova koji su nam ostali u naslijeđe. Istina, trebat će za to vremena, ali svi zajedno moramo biti složni. Gorčina i ljutnja zbog ove situacije neće puno pomoći.Drugi pravac, osim ovoga, ne vidim – ustvrdio je Stipčić, dodavši kako će Grad, kao i do sada, nastaviti i ubuduće redovito “servisirati” tu gradsku tvrtku.Radnici su se razišli mirno, u nadi da će se obećano i ostvariti. Dalo se zaključiti kako je ipak ostalo dovoljno povjerenja u Rožićeve i Stipčićeve riječi glede optimizma kako “Holding” može uskoro dobro poslovati.